林夏薇新劇演獸醫 養狗經驗大派用場
2022年05月20日 09:13
東網電視更多新聞短片
視后林夏薇自今年初獲獎後便忙不停,早前完成無綫劇集《法言人》後,還未來得及小休數天,便無縫接連開拍另一套新劇《寵愛Pet Pet》,飾演獸醫的她接受東網訪問時,透露每日開廠也很熱鬧:「因為戲入面有好多動物,蛇、兔仔、貓、狗、蜥蜴等,但同我最多對手戲嘅係狗狗『冬甩』,佢飾演我嘅愛犬(你唔出動3隻愛犬?)唔得啦,我照顧唔到咁多,因為要專注喺角色度,分唔到身。」
薇薇更指今次終於可以把多年養狗經驗大派用場,還大讚「冬甩」非常聰明:「佢係其中一位演員養嘅,好叻,亦係千挑萬選突圍而出,首次見面已經好熱情(同寵物演戲好難?)一齊演係高難度,因為佢哋集中力唔會好長時間,所有戲要拍佢哋先,好在全部都好乖。」雖然該劇開拍沒多久,但薇薇卻大多於早上時份才收工,往往回家途中遇上打工仔返工時間,結果要塞一大輪車才成功返到山頂寓所,變相每日也要OT,認真慘情!